(Ortografía tradicional) Chalen chak saꞌ xticlajic li ruchichꞌochꞌ ac cuan chak li A̱tin.
Li A̱tin cuan chak riqꞌuin li Dios ut aꞌan tzꞌakal Dios.
Li A̱tin,
aꞌan li Cristo.
Li Cristo ac cuan chak saꞌ xticlajic riqꞌuin li Dios.
Chixjunil li cꞌaꞌru cuan,
li Dios quixyi̱b saꞌ xcꞌabaꞌ li Cristo.
Ut ma̱cꞌaꞌ cꞌaꞌak re ru cuan chi ma̱cuaꞌ aꞌan ta li quiyi̱ban re.
Li Cristo,
aꞌan li naqꞌuehoc junelic yuꞌam.
Ut li yuꞌam li naxqꞌue naxcutanobresi lix cꞌaꞌuxeb li cristian.
Li Cristo naxcutanobresi lix cꞌaꞌuxeb li toj cuanqueb saꞌ xkꞌojyi̱nal ru li ma̱c.
Li ma̱c incꞌaꞌ quinumta saꞌ xbe̱n li Cristo.
Quicuan jun li cui̱nk aj Juan xcꞌabaꞌ taklanbil chak xban li Dios.
Quitakla̱c chak chixchꞌolobanquil xya̱lal nak li Jesús,
aꞌan li cutan saken re nak chixjunileb li ani teꞌabi̱nk re,
teꞌpa̱ba̱nk.
Li Cristo,
aꞌan li tzꞌakal cutan saken.
Ma̱cuaꞌ laj Juan.
Laj Juan quicꞌulun chixchꞌolobanquil xya̱lal ani li tzꞌakal cutan saken.
Aꞌan li tzꞌakal cutan saken li quicꞌulun saꞌ ruchichꞌochꞌ chixcutanobresinquil xcꞌaꞌuxeb chixjunileb li cristian.
Li Cristo quicuan saꞌ ruchichꞌochꞌ.
Abanan li cuanqueb saꞌ ruchichꞌochꞌ incꞌaꞌ queꞌxqꞌue retal chi tzꞌakal nak aꞌan li Cristo usta saꞌ xcꞌabaꞌ aꞌan quiyi̱ba̱c li ruchichꞌochꞌ.
Quicꞌulun saꞌ lix tenamit.
Abanan incꞌaꞌ quicꞌuleꞌ saꞌ xya̱lal xbaneb.
Abanan chixjunileb li queꞌcꞌuluc re ut queꞌpa̱ban re nak aꞌan taklanbil chak xban li Dios,
aꞌaneb li quixcꞌuleb chokꞌ ralal xcꞌajol li Dios.
Queꞌoc chokꞌ ralal xcꞌajol li Dios xban nak joꞌcan quiraj li Dios.
Moco yal xcꞌaꞌux cui̱nk ta.
Moco joꞌ ta nak nayoꞌla junak cristian arin saꞌ ruchichꞌochꞌ.
Yoꞌlajenakeb ban chic saꞌ musikꞌej ut ralal xcꞌajoleb chic li Dios.
Li Jesucristo quitzꞌejcualoꞌ ut tzꞌakal cui̱nk nak quicuan arin saꞌ kaya̱nk.
Cꞌajoꞌ li rusilal ut aꞌan naxcꞌut lix ya̱lal.
Aꞌan li Ralal li Dios li junaj chi ribil ut la̱o xkil lix lokꞌal.
Laj Juan laj Cubsihom Haꞌ quixchꞌolob xya̱lal chi cau xya̱b xcux ut quixye:
—Aꞌan aꞌin li quinchꞌolob chak xya̱lal che̱ru nak quinye e̱re:
Mokon ta̱cha̱lk jun kꞌaxal nim xcuanquil chicuu la̱in xban nak aꞌan ac cuan ajcuiꞌ chak junxil chicuu la̱in,
chan.
Xban xnimal rusilal,
kꞌaxal numtajenak li kosobtesinquil naxqꞌue.
Li Dios quixqꞌue li chakꞌrab re laj Moisés re nak tixcꞌut chiku.
Aban lix ya̱lal chirix li Dios ut li rusilal quixcꞌutbesi chiku li Jesucristo.
Ma̱ ani qui-iloc ru li Dios.
Caꞌaj cuiꞌ li Dios Cꞌajolbej,
aꞌan tzꞌakal li cuan chi sum a̱tin riqꞌuin li Dios Acuabej.
Ut aꞌan li quicꞌutbesin chiku chanru li Dios.